Príloha č. 2
 N á v r h

S   T   A    N    O   V   Y

 		A    K   C    I    O    V  E    J         S   P   O   L    O    Č    N    O    S   T   I

I. 	ČASŤ

 ZÁKLADNÉ USTANOVENIA

 Čl. I
 OBCHODNÉ   MENO   A   SÍDLO   SPOLOČNOSTI

 1. Obchodné meno akciovej spoločnosti: Železničná spoločnosť, a.s.
     (ďalej len "spoločnosť")

 2. Sídlo spoločnosti: Bratislava
     Ulica: Žabotova 12
     PSČ: 811 04

 Čl. II
 DOBA  TRVANIA  SPOLOČNOSTI

 Spoločnosť je založená na dobu neurčitú.

 Čl. III
 PREDMET PODNIKANIA

 1. Predmet podnikania spoločnosti:
 - preprava osôb a vecí na celoštátnych dráhach,
 - zriaďovanie a prevádzkovanie dráh osobitného určenia,
 - zriaďovanie a prevádzkovanie železničných telekomunikačných  a rádiových sietí,
 - preprava kombinovanou dopravou,
 - stavba a údržba železničných tratí vrátane stavieb na dráhe  a zariadení ekologického charakteru,
 - údržba a opravy dopravných prostriedkov, výroba, údržba  a opravy špeciálnych strojov, zariadení a
   materiálu vrátane  revízií a diagnostiky,
 - poskytovanie služieb v reštauračných, ubytovacích  a kultúrnych zariadeniach,
 - vnútroštátne a medzinárodné zasielateľstvo,
 - automatizované spracovanie údajov a ich prenos,
 - metrologické výkony a defektoskopia, diagnostika a meranie  fyzikálnych veličín, geodetická a
   kartografická činnosť,
 - zabezpečovanie činnosti vedúceho odborového normalizačného  strediska v železničnej doprave,
 - výroba, montáž, oprava a rekonštrukcia elektrických  a elektronických zariadení vrátane revízií a 
   diagnostiky,
 - prekládka tovarov, preväzovanie koľajových vozidiel a zmena  prepravnej úpravy prepravovaných 
   tovarov pri zmene rozchodu  železníc,
 - zabezpečovanie osobitnej zdravotnej starostlivosti  o pracovníkov vybraných profesií,
 - projektová činnosť v investičnej výstavbe,
 - inžinierska činnosť,
 - reklamná a propagačná činnosť,
 - kopírovacia a fotografická činnosť,
 - organizačné zabezpečenie a vzdelávania,
 - psychologické služby neklinického charakteru,
 - prevádzkovanie cestovnej kancelárie,
 - liečebno-preventívna starostlivosť,
 - kúpa tovaru na účely jeho predaja iným prevádzkovateľom  živnosti (veľkoobchod),
 - kúpa tovaru na účely jeho predaja konečnému spotrebiteľovi  (maloobchod),
 - sprostredkovateľská činnosť,
 - prenájom nehnuteľností,
 - výroba tepla, rozvod elektriny, rozvod tepla,
 - výkon skúšok dráhových vozidiel pre železničné a špeciálne  dráhy,
 - zriaďovanie a prevádzkovanie verejnej telekomunikačnej siete  a poskytovanie verejných 
   telekomunikačných služieb,
 - poskytovanie lekárskej starostlivosti,
 - činnosť účtovných poradcov,
 - vedenie účtovníctva,
 - poskytovanie software - predaj hotových programov na základe  zmluvy s autorom,
 - automatizované spracovanie dát,
 - poradenská a konzultačná činnosť v oblasti hardware  a software,
 - príprava mládeže na povolanie a činnosti súvisiace s touto  prípravou.

 2. Podnikať v rozsahu činností uvedených v odseku 1 môže  spoločnosť podľa § 9 ods. 1 zákona č. 259/2001 Z.z. o  Železničnej spoločnosti, a.s., a o zmene a doplnení zákona  Slovenskej národnej rady Slovenskej republiky č. 258/1993 Z.z.  o Železniciach Slovenskej republiky v znení zákona č. 152/1997  Z.z. (ďalej len zákon č. 259/2001 Z.z.) po dobu 18 mesiacov odo  dňa jej vzniku. Po uplynutí tejto doby môže spoločnosť  vykonávať tieto činnosti len na základe oprávnenia na  podnikanie podľa osobitných predpisov.

II. 	ČASŤ

 ZÁKLADNÉ   IMANIE    A     AKCIE

 Čl. IV
 ZÁKLADNÉ IMANIE

1. 	Základné imanie spoločnosti je ........................................................................................................,- Sk
    (slovom .................................................................................................................... slovenských  korún).

2. 	Základné imanie spoločnosti ku dňu jej vzniku je vytvorené  nepeňažným vkladom zakladateľa
     uvedeným v zakladateľskej  listine, ktorého hodnota je znížená o hodnotu rezervného fondu.

3. 	Vlastnícke právo k nepeňažnému vkladu prechádza na spoločnosť  na základe § 5 ods. 2 zákona č.
     259/2001 Z.z. o Železničnej  spoločnosti a.s. dňom jej vzniku.
Odovzdanie a prevzatie vecí, ktoré sú zahrnuté do nepeňažného  vkladu zakladateľa, sa vykoná v súlade s § 5 ods. 2 zákona č.  259/2001 Z.z.

4. 	Ak v čase vzniku spoločnosti nedosiahne hodnota nepeňažného  vkladu sumu určenú pri jej založení, 
     rozdiel nebude predmetom  úhrady zo strany zakladateľa.

5. 	Základné imanie spoločnosti môže zvýšiť alebo znížiť valné  zhromaždenie spoločnosti na návrh 
    predstavenstva spoločnosti  v súlade s platnými právnymi predpismi a čl. XIV týchto stanov.

 Čl. V
 DRUH,  MENOVITÁ  HODNOTA,  FORMA  A  PODOBA  AKCIÍ

1. 	Akcia je cenný papier, s ktorým sú spojené práva akcionára  podieľať sa podľa zákona a stanov
    spoločnosti na jej riadení,  jej zisku a na likvidačnom zostatku pri zániku spoločnosti,  pokiaľ z 
    ustanovení týchto stanov nevyplýva niečo iné.

 2.  Základné imanie spoločnosti je rozdelené na .......... (slovom  ..........) kusov akcií s menovitou hodnotou
     jednej akcie  1000,- Sk (slovom jedentisíc slovenských korún). Akcie majú  zaknihovanú podobu, znejú 
     na meno a nie sú verejne  obchodovateľné.

3. 	Akcie sú vedené ako zaknihované cenné papiere v zákonom  ustanovenej evidencii cenných papierov,
     ktorou je Stredisko  cenných papierov, a.s. Bratislava (ďalej len Stredisko cenných  papierov).

4. 	Predstavenstvo je povinné do 30 dní od vzniku spoločnosti  požiadať v zmysle zákona č. 600/1992 Zb.
     o cenných papieroch  v znení neskorších predpisov o vydanie akcií a zabezpečiť  registráciu akcií v 
     Stredisku cenných papierov.

III. 	ČASŤ

 AKCIONÁRI

 Čl. VI
 PRÁVA    A    POVINNOSTI    AKCIONÁROV

1. 	Práva a povinnosti akcionára ustanovujú právne predpisy a tieto  stanovy. Akcionárom spoločnosti
     môže byť právnická alebo  fyzická osoba.

2. 	Základnými právami akcionára je podieľať sa na riadení  spoločnosti, na zisku, ktorý schválilo valné 
    zhromaždenie na  rozdelenie a na likvidačnom zostatku spoločnosti pri zániku  spoločnosti. Právo 
    zúčastňovať sa na riadení spoločnosti si  akcionár uplatňuje hlasovaním na valnom zhromaždení, 
    pričom  akcionár musí rešpektovať organizačné opatrenia platné pre  konanie valného zhromaždenia. 
    Akcionár má ďalej právo požadovať  na valnom zhromaždení vysvetlenia, podávať návrhy  k 
    prerokúvanému programu a byť volený do orgánov spoločnosti.

3. 	Práva akcionára, ktorým je Slovenská republika, vykonáva na  valnom zhromaždení v zmysle § 10
     zákona č. 259/2001 Z.z.  Ministerstvo dopravy, pôšt a telekomunikácií Slovenskej  republiky (ďalej len 
     ministerstvo).Ministerstvo môže vykonávať práva akcionára na valnom zhromaždení a prostredníctvom
     písomne splnomocnenej fyzickej osoby - splnomocnenca.  Splnomocnenec musí by k účasti na valnom 
     zhromaždení splnomocnený písomným plnomocenstvom, obsahujúcim názov, sídlo a IČO ministerstva
     meno, priezvisko, rodné číslo a bydlisko splnomocnenca, počet a menovitú hodnotu akcií, ktoré ho
     oprávňujú k hlasovaniu a podpis štatutárneho orgánu ministerstva.

4. 	Akcionár po dobu trvania spoločnosti ani v prípade jej  zrušenia nie je oprávnený požadovať vrátenie 
     svojich  majetkových vkladov.

5. 	Akcionár má právo nazerať do zápisníc z rokovania dozornej rady a o takto získaných informáciách je 
     povinný zachovávať mlčanlivosť.

IV. 	ČASŤ

 ORGÁNY    SPOLOČNOSTI

 Čl. VII
 ORGÁNY SPOLOČNOSTI

 Orgánmi spoločnosti sú:
 a) valné zhromaždenie,
 b) predstavenstvo,
 c) dozorná rada,
 d) generálny riaditeľ.

 Čl. VIII
 VALNÉ ZHROMAŽDENIE

 1. Valné zhromaždenie je najvyšším orgánom spoločnosti. Do jeho  pôsobnosti patrí:
 a)  zmena stanov,
 b)  rozhodnutie o zvýšení a znížení základného imania,
 c)  voľba a odvolanie členov predstavenstva,
d) 	rozhodnutie o vymenovaní a odvolaní predsedu predstavenstva  z členov predstavenstva, ktorý
     vykonáva aj funkciu  generálneho riaditeľa spoločnosti,
 e) voľba a odvolanie členov dozornej rady s výnimkou členov  dozornej rady volených zamestnancami,
 f)   voľba a odvolanie predsedu dozornej rady z členov dozornej  rady,
g) 	schválenie ročnej účtovnej závierky, rozhodnutie o rozdelení  zisku alebo vysporiadaní straty a
     určenie výšky tantiém,
 h)  schválenie výročnej správy,
 i)   rozhodnutie o odmenách členov predstavenstva a dozornej  rady,
 j)   schválenie rokovacieho poriadku dozornej rady na návrh  dozornej rady,
k) 	schválenie volebného poriadku, upravujúceho spôsob voľby  členov dozornej rady volených
     zamestnancami,
l) 	rozhodnutie o predaji podniku alebo jeho časti alebo o ich  vklade do obchodnej spoločnosti, alebo
     družstva,
m) 	 rozhodnutie o zrušení spoločnosti bez likvidácie s následným rozdelením, zlúčením, alebo
     splynutím s inou obchodnou  spoločnosťou alebo premenou na inú formu obchodnej  spoločnosti,
     alebo družstvo,
n) 	rozhodnutie o zrušení spoločnosti s likvidáciou, menovanie  likvidátora a stanovenie odmeny
     likvidátora,
o) 	rozhodnutie o ďalších záležitostiach, ak ich všeobecne  platné právne predpisy, alebo tieto stanovy 
    zverujú do  pôsobnosti valného zhromaždenia alebo ak si valné  zhromaždenie rozhodnutie o týchto
    záležitostiach vyhradilo,

2. 	Valné zhromaždenie sa skladá zo všetkých na ňom prítomných  akcionárov. Rokovania valného
    zhromaždenia sa zúčastňujú  spravidla členovia predstavenstva, dozornej rady príp. ďalší  prizvaní. Ak 
    akcionár vykonáva svoje práva prostredníctvom  splnomocnenca, kópia plnej moci musí byť odovzdaná  
    zapisovateľovi pre účely evidencie. Plná moc platí len na jedno  valné zhromaždenie vrátane jeho 
    prípadného opätovného zvolania  ako náhradného valného zhromaždenia.

3. 	Valné zhromaždenie zvoláva predstavenstvo najmenej raz za rok,  a to v lehote do 3 mesiacov od 
     uzavretia účtovnej závierky za  predchádzajúce účtovné obdobie.

4. 	Náhradné valné zhromaždenie zvolá predstavenstvo, ak riadne  valné zhromaždenie nie je schopné 
     uznášať sa, a to tak, aby sa  konalo do 3 týždňov odo dňa, keď sa malo konať valné  zhromaždenie 
     pôvodne zvolané. Náhradné valné zhromaždenie musí  byť zvolané s nezmeneným programom.

5. 	Mimoriadne valné zhromaždenie zvolá predstavenstvo najmä vtedy, ak:
a) 	sa na tom uznesie predchádzajúce valné zhromaždenie,
b) 	požiadajú o to akcionári, ktorí majú akcie, ktorých menovitá  hodnota presahuje aspoň l0 % 
       základného imania s uvedením  navrhovaných záležitostí, ktoré budú predmetom rokovania  
       mimoriadneho valného zhromaždenia,
c) 	spoločnosť utrpela stratu vo výške l/3 základného imania,
d) 	spoločnosť je prvotne platobne neschopná viac ako tri  mesiace.

6. 	Mimoriadne valné zhromaždenie zvolá dozorná rada z dôvodu  uvedeného v čl. XII. ods. 1 a 15 stanov.

7. 	V prípade zvolania mimoriadneho valného zhromaždenia podľa ods.  5 písm. b) tohoto článku 
     predstavenstvo zvolá valné  zhromaždenie tak, aby sa konalo najneskôr do 30 kalendárnych  dní odo 
     dňa, keď mu došla žiadosť o jeho zvolanie.  Predstavenstvo je povinné zaradiť navrhnuté záležitosti na  
     program rokovania valného zhromaždenia a valné zhromaždenie je  povinné ich prerokovať.

8. 	Predstavenstvo zvoláva valné zhromaždenie písomnou pozvánkou  zaslanou akcionárovi majúcemu 
    akcie na meno na adresu jeho  sídla alebo bydliska uvedenú v registri emitenta cenných  papierov, a to 
     v lehote najmenej 30 dní pred konaním valného  zhromaždenia. Pozvánka musí obsahovať všetky 
    náležitosti  ustanovené právnymi predpismi. Zároveň s pozvánkou je  predstavenstvo povinné zaslať aj 
    príslušné materiály, ktoré  budú prerokúvané na valnom zhromaždení.

9. 	V prípade, že sa zvoláva mimoriadne alebo náhradné valné  zhromaždenie podľa ods. 5 písmeno b) 
     tohoto článku, nemusí byť  30 dňová lehota pre zaslanie pozvánky zachovaná a postačuje ak  bude 
     zachovaná 7 dňová lehota.

10. 	Pozvánku na valné zhromaždenie spolu s materiálmi, ktoré budú  prerokúvané na valnom 
     zhromaždení, zasiela predstavenstvo  v lehotách podľa ods. 8 a 9 tohoto článku aj dozornej rade.

11. 	Pokiaľ má spoločnosť len jediného akcionára, vykonáva  pôsobnosť valného zhromaždenia tento 
     akcionár. V prípadoch  ustanovených zákonom musí mať toto rozhodnutie formu notárskej  zápisnice. 
     Tento akcionár môže kedykoľvek zvolať valné  zhromaždenie, ktorého pôsobnosť vykonáva, pričom 30 
     dňová  lehota na zaslanie pozvánky nemusí byť dodržaná. Článok IX.  platí primerane

 12. Akcionár sa zúčastňuje valného zhromaždenia na vlastné  náklady.

 Čl. IX
 ORGANIZAČNÉ ZABEZPEČENIE VALNÉHO ZHROMAŽDENIA

1. 	Priebeh valného zhromaždenia organizačne zabezpečí spravidla  predstavenstvo.

2. 	Zápis akcionárov do listiny prítomných akcionárov organizačne  zabezpečuje predstavenstvo. Právo 
     akcionára zúčastniť sa na  valnom zhromaždení sa overuje na základe výpisu z registra  emitenta 
     vedeného v Stredisku cenných papierov. V prípade  zvolania valného zhromaždenia jediným 
     akcionárom nahrádza výpis  z registra emitenta výpis z účtu jediného akcionára vedeného  v Stredisku 
     cenných papierov. Listina prítomných akcionárov  obsahuje najmä tieto údaje:
 a) ak je akcionárom právnická osoba, jej názov, IČO a sídlo,
 b) ak je akcionárom fyzická osoba, jej meno, priezvisko, rodné  číslo a bydlisko,
 c) čísla akcií patriacich akcionárovi, ak sú pridelené,
 d) súčet menovitých hodnôt akcií oprávňujúcich akcionára na  hlasovanie,
e) 	v prípade, že akcionár splnomocní zastupovaním na valnom  zhromaždení inú osobu, do listiny
    akcionárov sa zapíšu aj  identifikačné údaje splnomocnenca.
 Listina prítomných akcionárov musí byť označená názvom a sídlom  akciovej spoločnosti a dátumom
 konania valného zhromaždenia.  Správnosť listiny prítomných akcionárov potvrdzujú svojimi  podpismi 
 predseda valného zhromaždenia a zapisovateľ.

 Predstavenstvo súčasne zabezpečí pre každého akcionára  hlasovací lístok, na ktorom je priezvisko
 (názov) akcionára,  čísla jeho akcií, ak sú pridelené, dátum a miesto konania  valného zhromaždenia a 
 výrazne vyznačený počet jeho hlasov.

3. 	Do jednej hodiny od času uvedeného v pozvánke ako čas začiatku  rokovania valného zhromaždenia 
     oznámi predstavenstvo prítomným  počet prítomných hlasov a ich podiel na základnom imaní.

4. 	Ak valné zhromaždenie nie je schopné uznášania sa ani jednu  hodinu po čase určenom v pozvánke, 
    zvolá predstavenstvo  náhradné valné zhromaždenie s nezmeneným programom tak, aby sa  konalo do 
    troch týždňov odo dňa, kedy sa malo konať valné  zhromaždenie pôvodne zvolané.

5. 	Ak je valné zhromaždenie schopné uznášania sa, navrhne  predstavenstvo voľbu predsedu valného 
    zhromaždenia,  zapisovateľa, dvoch overovateľov zápisnice a potrebný počet  osôb poverených 
    sčítaním hlasov (skrutátorov). Pri ich voľbe sa  hlasuje najskôr v celku o všetkých kandidátoch 
    navrhnutých  predstavenstvom. V prípade potreby môže dať predstavenstvo  hlasovať o niektorých
    kandidátoch osobitne. Ak nebudú kandidáti  takto zvolení, predstavenstvo zmení kandidátov podľa 
    návrhu  akcionárov.

 6. Zápisnica z valného zhromaždenia musí obsahovať
 a) obchodné meno a sídlo spoločnosti,
 b) miesto a čas konania valného zhromaždenia,
c) 	meno a priezvisko predsedu valného zhromaždenia,  zapisovateľa, overovateľov zápisnice a 
    skrutátorov,
 d) stručný opis prerokovania jednotlivých bodov valného  zhromaždenia,
 e) rozhodnutie valného zhromaždenia s uvedením výsledku  hlasovania,
f) 	obsah prípadného protestu akcionára, člena predstavenstva,  dozornej rady, ak o to protestujúci
    požiada.

 7. Predstavenstvo zabezpečí vyhotovenie zápisnice z valného  zhromaždenia najneskôr do 30 dní od jeho 
     konania. Zápisnicu  podpisuje zapisovateľ, predseda valného zhromaždenia a dvaja  zvolení 
     overovatelia. V prípade, že sa podľa právnych predpisov  vyžaduje notárska zápisnica, predstavenstvo 
     je povinné  zabezpečiť zosúladenie obsahu zápisnice podľa ods. 6 tohoto  článku s notárskou 
     zápisnicou. Zápisnice zo všetkých valných  zhromaždení musia byť archivované v spoločnosti počas jej  
     existencie. K zápisnici sa pripoja všetky návrhy a materiály  predložené valnému zhromaždeniu na 
     prerokovanie vrátane výpisu  z registra emitenta cenných papierov vedeného v Stredisku  cenných 
     papierov, resp. výpis z účtu majiteľa jediného  akcionára vedeného v Stredisku cenných papierov, 
     podľa ktorého  sa overovalo právo účasti akcionára na valnom zhromaždení.

8. 	Predstavenstvo je povinné zaslať akcionárom, ktorí majú akcie,  ktorých menovitá hodnota presahuje 
    10 % základného imania,  zápisnicu z konania valného zhromaždenia do 7 dní odo dňa jej  
     vyhotovenia.

 Čl. X
 ROZHODOVANIE VALNÉHO ZHROMAŽDENIA

 1. Valné zhromaždenie rozhoduje hlasovaním na výzvu predsedu  valného zhromaždenia. Ak je podaných
      viac návrhov, rozhoduje  o poradí, v ktorom sa bude o nich hlasovať, predseda valného  
      zhromaždenia. Hlasuje sa odovzdaním alebo zdvihnutím  hlasovacieho lístku. Výsledok hlasovania 
      oznamujú skrutátori  predsedovi valného zhromaždenia a zapisovateľovi.

2. 	Valné zhromaždenie je schopné uznášať sa, ak sú prítomní  akcionári, majúci akcie s menovitou 
     hodnotou predstavujúcou  viac ako 50 % základného imania spoločnosti. Náhradné valné  
     zhromaždenie je schopné uznášať sa, aj keď nie je uvedená  podmienka splnená.

3. 	Počet hlasov akcionára sa spravuje menovitou hodnotou jeho  akcií. Akcionár má toľko hlasov, 
     koľkokrát je súčet menovitých  hodnôt jeho akcií násobkom 1000,- Sk (slovom jedentisíc  slovenských 
     korún).

 4. Rozhodnutie o:
 - zmene stanov,
 - zvýšení alebo znížení základného imania,
 - zrušení spoločnosti,
 vyžaduje dvojtretinovú väčšinu hlasov prítomných akcionárov  a musí sa o ňom vyhotoviť notárska 
 zápisnica. V ostatných  záležitostiach rozhoduje valné zhromaždenie nadpolovičnou  väčšinou hlasov 
 prítomných akcionárov.

5. 	Rozhodnutia valného zhromaždenia sa prijímajú vo forme  uznesenia valného zhromaždenia, ktorého 
     úplné znenie sa uvedie  v zápisnici z valného zhromaždenia.

 Čl. XI
 PREDSTAVENSTVO

1. 	Predstavenstvo je štatutárnym orgánom spoločnosti. Je oprávnené  konať v mene spoločnosti vo 
     všetkých veciach a zastupuje  spoločnosť voči tretím osobám, pred súdom a pred inými orgánmi.  
    Predstavenstvo riadi činnosť spoločnosti a rozhoduje o všetkých  záležitostiach spoločnosti, pokiaľ nie 
    sú právnymi predpismi  alebo týmito stanovami vyhradené do pôsobnosti iných orgánov  spoločnosti, 
    najmä:

a) 	vykonáva obchodné vedenie spoločnosti a zabezpečuje všetky  jej prevádzkové a organizačné
     záležitosti,
 b)  vykonáva zamestnávateľské práva,
 c)  zvoláva valné zhromaždenie,
 d)  vykonáva uznesenia valného zhromaždenia,
 e)  určuje rozsah svojej pôsobnosti delegovanej na generálneho  riaditeľa spoločnosti,
 f)   rozhoduje o použití rezervného fondu,
g) 	zabezpečuje vedenie predpísaného účtovníctva a inej  evidencie, obchodných kníh a ostatných 
    dokladov spoločnosti,
h) 	schvaľuje tarify na prepravu osôb, zvierat a vecí s výnimkou  taríf ustanovených cenovým orgánom 
     rozhodnutím o regulácii  cien v rozsahu podľa osobitného predpisu,
 i)   navrhuje tarify, ktoré neschvaľuje podľa písmena h),
j) 	určuje osobitnú tarifu na prepravu zamestnancov spoločnosti,  pre osoby im blízke v rozsahu 
     určenom spoločnosťou a pre dôchodcov, ktorí boli pred odchodom do dôchodku zamestnancami 
     spoločnosti.
 k) vypracúva na požiadanie Ministerstva dopravy, pôšt  a telekomunikácií Slovenskej republiky výročnú 
     správu  o hospodárení spoločnosti a o využívaní prostriedkov zo  štátneho rozpočtu poskytnutých
     na základe zmluvy o výkonoch  vo verejnom záujme pri prevádzkovaní dopravy na dráhe,
l) 	vydáva vnútorné predpisy spoločnosti, ako napríklad pracovný  poriadok, podpisový poriadok, 
     predpis o systéme vnútornej  kontroly a pod.,
 m) predkladá valnému zhromaždeniu na schválenie:
 1. návrhy na zmeny stanov,
 2. návrhy na zvýšenie a zníženie základného imania,
 3. ročnú účtovnú závierku, návrh na rozdelenie vytvoreného  zisku vrátane určenia výšky a spôsobu
     vyplatenia dividend  a tantiém,
 4. výročnú správu,
 5. návrh odmien členov predstavenstva a členov dozornej  rady,
6. 	návrh volebného poriadku upravujúceho spôsob voľby členov  dozornej rady volených 
    zamestnancami,
 7. návrh na zrušenie spoločnosti, návrh na menovanie  likvidátora a výšku jeho odmeny,
 n)  informuje valné zhromaždenie
 1. o výsledkoch podnikateľskej činnosti a o stave majetku  spoločnosti za predchádzajúci rok,
 2. o obchodnom pláne a finančnom rozpočte bežného roka so  zapracovaním pripomienok dozornej
    rady
 Predstavenstvo je povinné pri predložení týchto informácií  zabezpečiť zachovanie obchodného
  tajomstva a zamedziť úniku  informácií a skutočností, ktorých prezradením by mohla  spoločnosti 
  vzniknúť škoda.

o) predkladá na rokovanie dozornej rady
1. 	návrhy na právne úkony spoločnosti uvedené v čl. XX,  ktoré vyžadujú predchádzajúci súhlas
    dozornej rady,
2. 	materiály uvedené v čl. XII bod 5. a 6

2. 	Na právne úkony spoločnosti uvedené v čl. XX sa vyžaduje  predchádzajúci súhlas dozornej rady.

3. 	Predstavenstvo spoločnosti má 5 členov.

4. 	Členov predstavenstva volí a odvoláva valné zhromaždenie na  dobu piatich rokov. Pri založení 
     spoločnosti menuje členov  predstavenstva zakladateľ. Výkon funkcie člena predstavenstva  však 
     končí až momentom úspešnej voľby nového člena  predstavenstva na jeho miesto. 

 5. Valné zhromaždenie volí a odvoláva členov predstavenstva  nasledovným spôsobom:
 a) všetkých členov predstavenstva volí iba z osôb písomne  navrhnutých akcionárom spoločnosti,
 b) návrh na odvolanie ktoréhokoľvek člena predstavenstva môžu  podať:
 - akcionár spoločnosti,
 - predstavenstvo spoločnosti na základe uznesenia  predstavenstva,
 - členovia dozornej rady,
c) 	pri voľbe člena predstavenstva, ktorý má nahradiť  odvolávaného člena predstavenstva, sa hlasuje
    najskôr  o písomnom návrhu toho akcionára, na návrh ktorého bol  odvolávaný člen predstavenstva 
    zvolený,
d) 	o odvolaní a voľbe členov predstavenstva rozhoduje valné  zhromaždenie nadpolovičnou väčšinou 
    hlasov prítomných  akcionárov.

6. 	Výkon funkcie člena predstavenstva môže byť skončený aj  odstúpením člena predstavenstva z
     funkcie, a to buď dňom, kedy  je písomné oznámenie o odstúpení doručené spoločnosti alebo  v 
     neskorší termín, ak je uvedený v takomto oznámení  o odstúpení.

7. 	Predstavenstvo, ktorého počet neklesol pod polovicu, môže  vymenovať náhradných členov do 
     nasledujúceho zasadania valného  zhromaždenia.

8. 	Predsedu predstavenstva menuje z  členov predstavenstva a ho  odvoláva valné zhromaždenie. Pri 
     založení spoločnosti menuje  predsedu predstavenstva z členov predstavenstva zakladateľ.  Predseda
     predstavenstva vykonáva zároveň funkciu generálneho  riaditeľa spoločnosti.

9. 	Podpredsedu predstavenstva volia a odvolávajú členovia  predstavenstva, pričom hlasuje aj dotknutá 
     osoba.

10. 	Zasadnutie predstavenstva zvoláva a vedie predseda alebo ním  poverený člen predstavenstva podľa 
     potreby, najmenej raz za  mesiac.
 
11. 	Zasadnutie predstavenstva sa zvoláva písomnou pozvánkou.  V pozvánke musí byť uvedený dátum, 
     čas, miesto a program  rokovania. Pozvánka sa zasiela aj dozornej rade. Zasadnutia  predstavenstva 
     sa môže zúčastniť člen dozornej rady.

12. 	Rozhodnutie predstavenstva je prijaté, ak zaň hlasovala viac ako polovica všetkých členov 
     predstavenstva. Rozhodnutie  predstavenstva môže byť v prípadoch, ktoré nestrpia odklad,  
     nahradené písomným prehlásením všetkých členov predstavenstva,  že s navrhovaným opatrením
     súhlasia. Za písomnú formu pre  účely uvedené v ods. 11 a 12 tohto článku sa považujú aj  prejavy 
     urobené telegraficky, ďalekopisom alebo elektronickými  prostriedkami, všetky po ich telefonickom 
     overení a písomnom  potvrdení bez zbytočného odkladu.

13. 	Z rokovania predstavenstva sa vyhotovuje zápisnica, ktorá musí  obsahovať všetky zásadné 
     skutočnosti z rokovania, vrátane  výsledkov hlasovania a presného znenia všetkých rozhodnutí.  
     Zápisnica musí byť doručená každému členovi predstavenstva  a predsedovi dozornej rady. Zápisnica 
     musí obsahovať aj všetky  rozhodnutia prijaté písomným prehlásením všetkých členov  predstavenstva 
     v čase od predchádzajúceho rokovania  predstavenstva. Zápisnice zo zasadnutí predstavenstva je  
     spoločnosť povinná archivovať.

14. 	Výkon funkcie člena predstavenstva je nezastupiteľný.

15. 	Dňom zvolenia prislúcha členom predstavenstva pravidelná  mesačná odmena schválená valným 
     zhromaždením. Ku dňu odvolania  resp. ku dňu, ku ktorému bol výkon funkcie člena  predstavenstva 
     skončený iným spôsobom, zaniká právo na túto  odmenu. Členom predstavenstva prislúcha tantiema 
     v prípade, že  o tom rozhodne valné zhromaždenie pri rozdeľovaní čistého  zisku. Iné finančné nároky 
     člena predstavenstva spájajúce sa  s výkonom funkcie, ktoré nie sú týmito stanovami upravené, nie  sú 
     prípustné.

 16. Člen predstavenstva nesmie:
a) 	vo vlastnom mene alebo na vlastný účet uzavierať obchody,  ktoré súvisia s podnikateľskou
    činnosťou spoločnosti,
 b) sprostredkúvať pre iné osoby obchody spoločnosti,
 c) zúčastňovať sa na podnikaní inej spoločnosti ako spoločník  s neobmedzeným ručením,
d) 	vykonávať činnosť ako štatutárny orgán alebo člen  štatutárneho orgánu inej právnickej osoby 
    s podobným  predmetom podnikania, ibaže ide o takú obchodnú spoločnosť,  na ktorej podnikaní 
    sa zúčastňuje spoločnosť.

17. 	Náklady spojené s činnosťou predstavenstva uhrádza spoločnosť.

 Čl. XII
 DOZORNÁ RADA

1. 	Dozorná rada je najvyšším kontrolným orgánom spoločnosti.  Dohliada na výkon pôsobnosti
     predstavenstva a uskutočňovanie  podnikateľskej činnosti spoločnosti. V prípade zistenia  závažného 
     porušenia povinností členmi predstavenstva, závažných  nedostatkov v hospodárení spoločnosti, 
     dozorná rada zvolá  mimoriadne valné zhromaždenie. Pre zvolanie valného  zhromaždenia primerane 
     platia ustanovenia čl. VIII ods. 8.

2. 	Člen dozornej rady nesmie byť zároveň členom predstavenstva.

3. 	Dozorná rada overuje postupy vo veciach spoločnosti a je  oprávnená kedykoľvek nahliadať do 
     účtovných dokladov, spisov  a záznamov týkajúcich sa činnosti spoločnosti a zisťovať stav  
     spoločnosti. Pritom kontroluje a valnému zhromaždeniu predkladá  závery a odporúčania týkajúce sa 
     najmä :
 a) plnenia úloh uložených valným zhromaždením predstavenstvu,
 b) dodržiavania stanov spoločnosti a právnych predpisov  v činnosti spoločnosti,
c) 	hospodárskej a finančnej činnosti spoločnosti, účtovníctva,  dokladov, účtov, stavu majetku 
     spoločnosti, jej záväzkov  a pohľadávok.

4. 	Dozorná rada je povinná preskúmať ročnú účtovnú závierku  a návrh na rozdelenie zisku a podať o 
     výsledku preskúmania  správu valnému zhromaždeniu.

 5.  Dozorná rada schvaľuje na návrh predstavenstva:
 a) organizačný poriadok spoločnosti,
b) 	postupy zvýhodňujúce materiálne postavenie členov  predstavenstva a ich rodinných príslušníkov.

6. 	Do pôsobnosti dozornej rady ďalej patrí udeľovať na základe  návrhu predstavenstva predchádzajúci 
     súhlas na právne úkony  spoločnosti uvedené v čl. XX  odsek 1.

 7.  Dozorná rada prerokuje
a) 	výročnú správu o hospodárení spoločnosti a o využívaní  prostriedkov zo štátneho rozpočtu
     poskytnutých na základe  zmluvy o výkonoch vo verejnom záujme pri prevádzkovaní  dopravy na 
     dráhe, vypracovanú predstavenstvom,
 b)  návrh predstavenstva na zrušenie spoločnosti,
c) 	návrh predstavenstva na vymenovanie likvidátora spoločnosti.

8. 	Člen dozornej rady určený dozornou radou zastupuje spoločnosť  v konaní pred súdmi a inými orgánmi 
     proti členovi  predstavenstva.

9. 	Dozorná rada má 7 členov.

10. 	Členov dozornej rady volí a odvoláva valné zhromaždenie.  Funkčné obdobie člena dozornej rady je 5
      rokov, pričom výkon  funkcie člena dozornej rady končí voľbou nových členov  dozornej rady. Pri 
      založení spoločnosti menuje členov dozornej  rady zakladateľ. Tú istú osobu možno za člena dozornej 
      rady  zvoliť najviac na dve po sebe idúce funkčné obdobia.

11. 	Ak má spoločnosť v čase voľby viac ako 50 zamestnancov  v hlavnom pracovnom pomere, štyroch 
     členov dozornej rady volí  a odvoláva valné zhromaždenie a troch členov dozornej rady  volia a 
     odvolávajú zamestnanci spoločnosti.

12. 	Predsedu dozornej rady volí a odvoláva valné zhromaždenie zo  všetkých členov dozornej rady. Pri 
     založení spoločnosti menuje  predsedu dozornej rady zakladateľ. Podpredsedu dozornej rady  volia a 
     odvolávajú členovia dozornej rady, pričom hlasuje aj  dotknutá osoba.

13. 	Spôsob voľby členov dozornej rady volených zamestnancami  upravuje volebný poriadok, schválený 
      valným zhromaždením na  návrh predstavenstva.

14. 	Člen dozornej rady môže zo svojej funkcie odstúpiť. Výkon jeho  funkcie končí dňom, kedy je písomné 
      oznámenie o odstúpení  doručené spoločnosti alebo v neskorší termín uvedený v takomto  oznámení 
      o odstúpení.

15. 	Ak by sa počet členov dozornej rady znížil pod polovicu, je  dozorná rada povinná bez zbytočného 
     odkladu zvolať mimoriadne  valné zhromaždenie, ktoré zvolí nových členov dozornej rady.

16. 	Zasadnutie dozornej rady zvoláva jej predseda najmenej raz za  kalendárny štvrťrok. Spôsob 
     zvolávania, rokovania,  rozhodovania a hlasovania dozornej rady upravuje rokovací  poriadok dozornej 
     rady, ktorý na návrh dozornej rady schvaľuje  valné zhromaždenie.

17. 	Požiadať o zvolanie dozornej rady môžu akcionári, ktorých  súhrn menovitých hodnôt akcií 
     predstavuje najmenej 5 % podiel  na základnom imaní spoločnosti. Písomná požiadavka na zvolanie  
     dozornej rady musí obsahovať program, ktorý má dozorná rada  prerokovať. Predseda dozornej rady 
     zvolá zasadnutie najneskôr  do 20 dní odo dňa doručenia písomnej požiadavky akcionárov na  adresu 
     sídla spoločnosti.

 18. Člen dozornej rady nesmie:
a) 	vo vlastnom mene alebo na vlastný účet uzavierať obchody,  ktoré súvisia s podnikateľskou
     činnosťou spoločnosti,
 b) sprostredkúvať pre iné osoby obchody spoločnosti
 c) zúčastňovať sa na podnikaní inej spoločnosti ako spoločník  s neobmedzeným ručením
d) 	vykonávať činnosť ako štatutárny orgán alebo člen  štatutárneho orgánu inej právnickej osoby 
     s podobným  predmetom podnikania, ibaže ide o takú obchodnú spoločnosť,  na ktorej podnikaní 
     sa zúčastňuje spoločnosť.

19. 	Výkon funkcie člena dozornej rady je nezastupiteľný.

20. 	Náklady spojené s výkonom činnosti dozornej rady uhrádza  spoločnosť.

 Čl. XIII
 GENERÁLNY RIADITEĽ

1. 	Funkciu generálneho riaditeľa vykonáva predseda predstavenstva,  ktorého volí z členov 
     predstavenstva a odvoláva valné  zhromaždenie.

2. 	Generálny riaditeľ je výkonným orgánom spoločnosti. Riadi  spoločnosť v rozsahu vyplývajúcom mu z 
     písomného poverenia  predstavenstva a z organizačného poriadku spoločnosti.

3. 	Generálny riaditeľ ukladá zamestnancom spoločnosti pracovné  povinnosti a kontroluje plnenie týchto 
     povinností, a to  spôsobom vyplývajúcim z organizačného poriadku a pracovného  poriadku 
     spoločnosti.

4. 	Na výkon funkcie generálneho riaditeľa sa vzťahuje zákaz  konkurencie ako na člena predstavenstva 
     spoločnosti.

V. 	ČASŤ

 ZVYŠOVANIE A ZNIŽOVANIE
 ZÁKLADNÉHO IMANIA

 Čl. XIV
 ZVYŠOVANIE A ZNIŽOVANIE ZÁKLADNÉHO IMANIA

1. 	O zvýšení alebo znížení základného imania spoločnosti rozhoduje  na základe návrhu predstavenstva
     valné zhromaždenie  dvojtretinovou väčšinou hlasov prítomných akcionárov. O znížení  základného 
     imania môže valné zhromaždenie rozhodovať len vtedy,  ak sú na ňom prítomní akcionári, ktorí majú 
     akcie s menovitou  hodnotou predstavujúcou spolu viac ako 50% základného imania  spoločnosti.

2. 	Zvýšenie základného imania môže byť vykonané upísaním nových  akcií alebo zvýšením základného 
     imania z majetku spoločnosti  prevyšujúceho základné imanie. Zníženie základného imania sa  vykoná 
     znížením menovitej hodnoty akcií alebo vzatím určitého  počtu akcií z obehu. Rozhodnutie valného 
     zhromaždenia o zvýšení  alebo znížení základného imania musí mať formu notárskej  zápisnice.

3. 	V prípade upisovania nových akcií pri zvýšení základného imania  majú predkupné právo na upisovanie akcií na zvýšenie základného  imania všetci doterajší akcionári, a to v pomere, v akom sa ich  akcie podieľajú na doterajšom základnom imaní. Ak sa takto  neupíšu všetky akcie, v druhom kole upisovania majú predkupné  právo tí akcionári, ktorí upísali akcie v prvom kole a to bez  obmedzenia.

 4. Pri zvyšovaní a znižovaní základného imania sa postupuje podľa  príslušných ustanovení Obch. zák.

VI. 	ČASŤ

 HOSPODÁRENIE SPOLOČNOSTI

 Čl. XV
 ÚČTOVNÉ OBDOBIE

 Účtovným obdobím spoločnosti je kalendárny rok, začínajúci 1.  januárom a končiaci 31. decembrom.

 Čl. XVI
 ROČNÁ ÚČTOVNÁ ZÁVIERKA

1. 	Spoločnosť vedie predpísaným spôsobom a v súlade s právnymi  predpismi účtovníctvo. Za riadne
     vedenie účtovníctva zodpovedá  predstavenstvo, ktoré zabezpečuje overenie ročnej účtovnej  závierky 
     za príslušný rok audítorom.

2. 	Spoločnosť vytvára sústavu informácií predpísanú právnymi  predpismi a poskytuje údaje o svojej 
     činnosti orgánom  ustanoveným týmito predpismi.

3. 	Spoločnosť je povinná, po schválení valným zhromaždením,  zverejniť v zmysle právnych predpisov 
     hlavné údaje účtovnej  závierky overenej audítorom.

 Čl. XVII
 ROZDELENIE ZISKU

1. 	Zo svojho zisku spoločnosť uhrádza prednostne dane, odvody a  dávky podľa všeobecne záväzných
    právnych predpisov.

 2. Čistý zisk spoločnosti po úhradách podľa ods. 1 sa použije  podľa rozhodnutia valného zhromaždenia v 
     tomto poradí:
 a) na prídel do rezervného fondu,
 b) na prídel do sociálneho fondu,
c) 	na výplatu tantiém členom predstavenstva a dozornej rady, ak  valné zhromaždenie rozhodlo o ich
     vyplatení,
d) 	zvyšok čistého zisku sa použije na prídel do fondu rozvoja. 

 Čl. XVIII
 TVORBA A POUŽITIE REZERVNÉHO FONDU

1. 	Spoločnosť vytvára pri svojom vzniku v zmysle § 8 ods. 2  zákona č. 259/2001 Z.z. rezervný fond vo
      výške 5 % z hodnoty  nepeňažného vkladu do spoločnosti, t.j. ............... Sk  (slovom ..................... 
      slovenských korún). Každoročne je  povinná doplniť rezervný fond o sumu rovnajúcu sa 5 % z čistého  
      zisku, a to až do dosiahnutia výšky 20 % základného imania.

2. 	Rezervný fond spoločnosti slúži na krytie strát alebo na  opatrenia, ktoré majú prekonať nepriaznivý 
     priebeh hospodárenia  spoločnosti, vrátane opatrení, ktoré majú takýto priebeh  odvrátiť.

3. 	O použití rezervného fondu rozhoduje predstavenstvo  spoločnosti.

 Čl. XIX
 TVORBA A POUŽITIE ĎALŠÍCH FONDOV

1. 	Spoločnosť vytvára a používa sociálny fond podľa zákona č.  152/1994 Z.z. o sociálnom fonde.
     Spoločnosť tvorí tento fond  okrem povinných prídelov aj dobrovoľným príspevkom v zmysle  
     ustanovenia § 4 ods. 3 uvedeného zákona, a to prídelom vo výške  do 1 % z čistého zisku ročne.

2. 	Spoločnosť vytvára fond rozvoja, a to prídelom vo výške zvyšku  čistého zisku po odpočítaní prídelov 
     do rezervného fondu a do  sociálneho fondu a po odpočítaní tantiem, o ktorých vyplatení  rozhodlo 
     valné zhromaždenie. Fond rozvoja slúži na obstaranie  investičného majetku pre plnenie základného 
     predmetu podnikania  spoločnosti. O použití prostriedkov fondu rozvoja  v jednotlivých prípadoch 
     rozhoduje predstavenstvo po  predchádzajúcom súhlase dozornej rady.

VII. 	ČASŤ

 VŠEOBECNÉ USTANOVENIA

 Čl. XX
 OBMEDZENIA PRI NAKLADANÍ S MAJETKOM SPOLOČNOSTI

 Predchádzajúci súhlas dozornej rady sa vyžaduje:
a)   na nakladanie s majetkom spoločnosti, najmä na predaj, vklad do základného imania inej obchodnej
      spoločnosti,  družstva alebo združenia, zriadenie záložného práva,  nájom presahujúci dobu 5 rokov,
b)   na prevzatie ručiteľského záväzku, 
c) 	 na vystavenie, prijatie zmenky a aval zmenky s  výnimkou obchodných vzťahov so  Železnicami
     Slovenskej republiky.

 Čl. XXI
 KONANIE A PODPISOVANIE ZA SPOLOČNOSŤ

1. 	V mene spoločnosti konajú a podpisujú vždy spoločne najmenej  dvaja členovia predstavenstva, z
     ktorých jeden je predseda  alebo podpredseda predstavenstva.
2. 	Podpisovanie za spoločnosť sa vykoná tak, že k vytlačenému  alebo napísanému názvu spoločnosti, 
     menám a funkciám  v  predstavenstve podpisujúci pripoja svoj podpis.

 Čl. XXII
 ZÁKLADNÉ ORGANIZAČNÉ USPORIADANIE SPOLOČNOSTI

 1. Základná organizačná štruktúra spoločnosti sa člení na:
 a) ústredie Železničnej spoločnosti, a.s. Bratislava,
 b) divízie a ostatné vnútorné organizačné zložky spoločnosti,  a to:
 1. divízia železničných koľajových vozidiel Bratislava  (DŽKV), ktorá má tieto základné pracoviská:
 - správa zásobovania železničných koľajových vozidiel  Vrútky,
 - správa železničných koľajových vozidiel Bratislava,
 - správa železničných koľajových vozidiel Žilina,
 - správa železničných koľajových vozidiel Zvolen,
 - správa železničných koľajových vozidiel Košice,
 2. divízia osobnej prepravy Košice (DOP), ktorá má tieto  základné pracoviská:
 - obchodno-prepravná správa osobnej prepravy Bratislava,
 - obchodno-prepravná správa osobnej prepravy Žilina,
 - obchodno-prepravná správa osobnej prepravy Zvolen,
 - obchodno-prepravná správa osobnej prepravy Košice,

 3.  divízia nákladnej prepravy Košice (DNP), ktorá má tieto  základné pracoviská:
 - obchodno-prepravná správa nákladnej prepravy Bratislava
 - obchodno-prepravná správa nákladnej prepravy Žilina,
 - obchodno-prepravná správa nákladnej prepravy Zvolen,
 - obchodno-prepravná správa nákladnej prepravy Košice,
 4.  odúčtovňa tržieb železníc Košice,
 5.  obchodno-prekládkové centrum Čierna nad Tisou,
6. 	tatranské lanové dráhy Tatranská Lomnica.

2. 	Podrobnosti o organizácii spoločnosti upravuje organizačný  poriadok spoločnosti, ktorý na návrh
     predstavenstva schvaľuje  dozorná rada.

 Čl. XXIII
 ZVEREJŇOVANIE SKUTOČNOSTÍ
 USTANOVENÝCH PRÁVNYMI PREDPISMI A STANOVAMI

 Oznámenia určené verejnosti ustanovené právnymi predpismi sa  zverejňujú v Obchodnom vestníku.

 Čl. XXIV
 ZRUŠENIE A ZÁNIK SPOLOČNOSTI

1. 	O zrušení spoločnosti rozhoduje valné zhromaždenie  dvojtretinovou väčšinou hlasov prítomných
     akcionárov. Zrušenie  spoločnosti sa môže vykonať s likvidáciou alebo bez likvidácie.

2. 	Spoločnosť sa zruší bez likvidácie, keď valné zhromaždenie  rozhodne o zlúčení, splynutí, rozdelení, 
     alebo premene  spoločnosti na inú formu obchodnej spoločnosti alebo družstvo.

3. Likvidácia sa vyžaduje v prípadoch, keď
a) 	o zrušení spoločnosti rozhodlo valné zhromaždenie z dôvodu  zlej hospodárskej situácie a
    neperspektívnosti spoločnosti,
b) 	o zrušení a likvidácií spoločnosti rozhodol súd na návrh  štátneho orgánu, na návrh osoby, ktorá 
     osvedčí právny záujem  alebo z vlastného podnetu,
c) 	po ukončení konkurzného konania zostal nejaký majetok.

4. 	Ak je spoločnosť zrušená s likvidáciou, určí valné zhromaždenie  na návrh predstavenstva likvidátora a 
     výšku jeho odmeny.

5. 	Spoločnosť zaniká dňom jej výmazu z obchodného registra.

 Čl. XXV
 DOPĹŇANIE A ZMENA STANOV

1. 	O dopĺňaní a zmene týchto stanov rozhoduje valné zhromaždenie  dvojtretinovou väčšinou hlasov
     prítomných akcionárov.

2. 	Úplné znenie navrhovaných doplnkov a zmien stanov musí byť  k dispozícii v sídle spoločnosti 5 dní 
     pred konaním valného  zhromaždenia. Predstavenstvo je povinné zabezpečiť, aby ho  každý akcionár 
     dostal pri zápise do listiny prítomných  akcionárov.

3. 	Pre prijatie doplnkov alebo zmenu stanov je nutná prítomnosť  notára, ktorý o rozhodnutí valného 
     zhromaždenia vyhotoví  notársku zápisnicu.

4. 	Ak sa doplnením alebo zmenou stanov zmenia skutočnosti zapísané  v obchodnom registri, je 
     predstavenstvo povinné bez zbytočného  odkladu podať návrh na zápis zmien do obchodného 
     registra.

VIII. 	ČASŤ

 ZÁVEREČNÉ USTANOVENIA

 Čl. XXVI
 ZÁVEREČNÉ USTANOVENIE

1. 	Pokiaľ sa niektoré ustanovenia stanov stanú neplatnými alebo  spornými, použije sa právny predpis,
     ktorý je svojou povahou  a účelom najbližší ustanoveniam týchto stanov. Ak právny  predpis nemožno 
     použiť, postupuje sa podľa obchodných zvyklostí  všeobecne zaužívaných v príslušnom obchodnom 
     odvetví.

2. 	Postup podľa ods. 1 sa použije aj pre tie vzťahy, ktoré nie sú  týmito stanovami upravené.

3. 	Tieto stanovy nadobúdajú platnosť dňom podpísania notárskej  zápisnice o rozhodnutí zakladateľa o 
     založení spoločnosti.

 V Bratislave dňa ........ 2001